C 78/1

Komisijas paziņojums par norādījumu dokumentu attiecībā uz to, kā īstenot prasības saistībā ar valstu daudzgadu kontroles plāniem, kā paredzēts Regulas (ES) 2017/625109.–111. pantā

(2021/C 78/01)

Priekšvārds

Savienības tiesību aktos ir paredzēts tādu saskaņotu noteikumu kopums, kas nodrošina, ka pārtika un dzīvnieku barība ir nekaitīga un veselīga un ka darbības, kas varētu ietekmēt agropārtikas ķēdes drošību vai patērētāju interešu aizsardzību attiecībā uz pārtiku un pārtikas produktu informāciju, tiek veiktas saskaņā ar konkrētām prasībām. Savienības noteikumi ir paredzēti arī tam, lai augstā līmenī nodrošinātu cilvēka, dzīvnieku un augu veselību, kā arī dzīvnieku labturību visā agropārtikas ķēdē un visās darbības jomās, kurās galvenais mērķis ir apkarot to, ka var izplatīties dzīvnieku slimības – kas dažos gadījumos var tikt pārnestas uz cilvēkiem – vai augiem vai augu produktiem kaitīgi organismi, un garantēt vides aizsardzību pret riskiem, ko varētu radīt ģenētiski modificēti organismi (ĢMO) vai augu aizsardzības līdzekļi. Šo noteikumu, kas turpmāk visi kopā saukti “Savienības agropārtikas ķēdes tiesību akti”, pareiza piemērošana sekmē iekšējā tirgus darbību.

Ar Eiropas Parlamenta un Padomes Regulu (ES) 2017/625 (1)izveido saskaņotu Savienības sistēmu oficiālo kontroļu un citu oficiālo darbību, kas nav oficiālās kontroles, organizēšanai visā agropārtikas ķēdē.

Regulas (ES) 2017/625 109. pantā paredzēts, ka dalībvalstis nodrošina, ka oficiālās kontroles, ko reglamentē šī regula, kompetentās iestādes veic, pamatojoties uz valsts daudzgadu kontroles plānu (VDKP), kuru koordinēti sagatavo un īsteno visā to teritorijā.

Regulas (ES) 2017/625 110. panta 1. punktā paredzēts, ka VDKP sagatavo tā, lai nodrošinātu, ka oficiālās kontroles tiek plānotas visās jomās, ko reglamentē 1. panta 2. punktā minētie noteikumi, un saskaņā ar 9. pantā noteiktajiem kritērijiem un 18.–27. pantā paredzētajiem noteikumiem.

Regulas (ES) 2017/625 110. panta 2. punktā ir noteikti principi attiecībā uz vispārīgo informāciju, kas jāiekļauj VDKP, bet 111. panta 2. punktā – principi VDKP sagatavošanai, atjaunināšanai un pārskatīšanai.

Ņemot vērā pieredzi, kas gūta no VDKP īstenošanas, no dalībvalstu kompetento iestāžu revīzijām saskaņā ar Eiropas Parlamenta un Padomes Regulas (EK) Nr. 882/2004 (2)4. panta 6. punktu un Komisijas ekspertu ziņojumiem saskaņā ar minētās regulas 45. pantu, kā arī no informācijas, kas iekļauta gada ziņojumos, kurus dalībvalstis iesniegušas saskaņā ar minētās regulas 44. pantu, ir lietderīgi izveidot šo norādījumu dokumentu attiecībā uz VDKP sagatavošanu.

Tāpēc šajā norādījumu dokumentā būtu jākoncentrējas uz tiem VDKP elementiem, kas jāievieš dalībvalstīs, lai izpildītu Regulā (ES) 2017/625 noteiktās prasības, jo īpaši 111. pantā izklāstītās prasības, ar ko nosaka VDKP sagatavošanas, atjaunināšanas un pārskatīšanas principus.

VDKP mērķis ir arī izveidot stabilu pamatu kompetento iestāžu revīzijām saskaņā ar Regulas (ES) 2017/625 6. pantu un Komisijai, lai tā varētu veikt kontroles dalībvalstīs saskaņā ar minētās regulas 116. pantu.

Komisija regulāri pārskatīs un pēc nepieciešamības atjauninās šo norādījumu dokumentu pēc VDKP saņemšanas un pārbaudes, kā arī ņemot vērā dalībvalstu pieredzi Regulas (ES) 2017/625 īstenošanā.

Šis norādījumu dokuments ir izstrādāts ar mērķi palīdzēt valsts iestādēm piemērot Regulas (ES) 2017/625 109.–111. pantu. Autoritatīva Eiropas Savienības tiesību aktu interpretācija ir vienīgi Eiropas Savienības Tiesas kompetencē.

Satura rādītājs

A. Norādījumu dokumenta mērķis 4

B. Definīcijas 4

C. Norādījumi par juridiskajām prasībām attiecībā uz VDKP 5

1. VDKP darbības joma 5

2. Vienotais integrētais VDKP 5

3. Informācijas vākšana VDKP īstenošanas laikā un ziņošana 6

4. Periodiskums (plānošanas cikla ilgums) 6

5. Vispārīgas prasības attiecībā uz VDKP 7

D. Vispārīgi norādījumi par VDKP saturu 7

1. Stratēģija un konteksts 7

1.1. VDKP stratēģiskie mērķi 7

1.2. Riska kategorizēšana 8

2. Oficiālo kontroļu strukturālais pamats 8

2.1. Kompetento iestāžu nozīmēšana 8

2.2. Deleģēšana deleģētajām institūcijām (vai fiziskajām personām) 9

3. Oficiālo kontroļu vispārīgā organizācija un pārvaldība 9

3.1. Kontroles sistēmas un koordinēšanas darbības 10

3.2. Atbilstība darbības kritērijiem 11

3.3. Personāla, kas veic oficiālas kontroles, apmācība 12

3.4. Dokumentētas procedūras 12

4. Incidentu / ārkārtas situāciju pārvaldība 12

4.1. Darbības plāni ārkārtas situācijām 12

4.2. Sadarbības un savstarpējas palīdzības organizācija 13

A. Norādījumu dokumenta mērķis

Šā norādījumu dokumenta mērķis ir palīdzēt dalībvalstīm sagatavot valsts daudzgadu kontroles plānu (VDKP), kas paredzēts Regulas (ES) 2017/625 109. pantā. Tajās ir sniegtas norādes par attiecībā uz VDKP izvirzīto prasību izpildi, kā paredzēts minētās regulas 110. panta 2. punktā.

Tādēļ šā norādījumu dokumenta C iedaļā galvenā uzmanība ir pievērsta juridiskajām prasībām attiecībā uz VDKP un D iedaļā ir sniegtas norādes par VDKP saturu. Šis norādījumu dokuments satur arī izvēles VDKP veidni. Tomēr dalībvalstu ziņā ir izvēlēties, kādā formātā tās vēlas iesniegt savu VDKP.

B. Definīcijas

Šā norādījumu dokumenta vajadzībām tiek dota atsauce uz definīcijām, kas noteiktas Regulas (ES) 2017/625 2. un 3. pantā un citos attiecīgajos Savienības agropārtikas ķēdes tiesību aktos.

Jo īpaši būtu jāmin šādas Regulā (ES) 2017/625 noteiktās definīcijas:

a) “oficiālās kontroles” ir darbības, ko veic kompetentās iestādes vai deleģētās institūcijas, vai fiziskas personas, kam saskaņā ar šo regulu ir deleģēti noteikti oficiālās kontroles uzdevumi, lai pārbaudītu: — vai operatori ievēro šo regulu un tās 1. panta 2. punktā minētos noteikumus un — vai dzīvnieki un preces atbilst prasībām, kas noteiktas 1. panta 2. punktā minētajos noteikumos, tostarp oficiālu sertifikātu vai oficiālu apliecinājumu izdošanas nolūkā;

b) “citas oficiālās darbības” ir darbības, izņemot oficiālās kontroles, ko veic kompetentās iestādes vai deleģētās institūcijas, vai fiziskas personas, kam saskaņā ar šo regulu un 1. panta 2. punktā minētajiem noteikumiem ir deleģētas noteiktas citas oficiālās darbības, tostarp darbības, kuru mērķis ir pārbaudīt dzīvnieku slimību vai augiem kaitīgo organismu klātbūtni, novērst vai ierobežot šādu dzīvnieku slimību vai augiem kaitīgo organismu izplatīšanos, likvidēt minētās dzīvnieku slimības vai augiem kaitīgos organismus, atļauju vai apstiprinājumu piešķiršanu un oficiālu sertifikātu vai oficiālu apliecinājumu izdošanu;

c) “kompetentās iestādes” ir: — dalībvalsts centrālās iestādes, kas atbildīgas par oficiālo kontroļu un citu oficiālo darbību organizēšanu saskaņā ar šo regulu un 1. panta 2. punktā minētajiem noteikumiem, — jebkura cita iestāde, kam uzticēta minētā atbildība;

d) “bioloģisko produktu kontroles iestāde” ir dalībvalsts publiska administratīva organizācija bioloģiskajai ražošanai un bioloģisko produktu marķēšanai, kam kompetentās iestādes ir pilnīgi vai daļēji uzticējušas savu kompetenci attiecībā uz Padomes Regulas (EK) Nr. 834/2007 piemērošanu (3);

e) “deleģētā institūcija” ir atsevišķa juridiska persona, kam kompetentās iestādes ir deleģējušas konkrētus oficiālās kontroles uzdevumus vai noteiktus uzdevumus, kas saistīti ar citām oficiālajām darbībām;

f) “kontroles plāns” ir kompetento iestāžu sagatavots apraksts, kurā ietverta informācija par oficiālās kontroles sistēmas struktūru un organizatorisko struktūru un par tās darbību un sīki izstrādāts to oficiālo kontroļu plāns, kas noteiktā laikposmā veicamas katrā no jomām, kuras reglamentē 1. panta 2. punktā minētie noteikumi;

g) “risks” ir nelabvēlīgas ietekmes iespējamības attiecībā uz cilvēku, dzīvnieku vai augu veselību, dzīvnieku labturību vai vidi un minētās ietekmes smaguma, kas izriet no apdraudējuma, funkcija.

Papildus iepriekšminētajām definīcijām šajā norādījumu dokumentā ir dota atsauce uz šādām definīcijām:

a) “koordinēšana” ir jebkura darbība vai visas darbības, kas veiktas, lai kompetentās iestādes saskanīgi un konsekventi plānotu un īstenotu oficiālas kontroles un tādējādi sasniegtu kopīgo(-os) mērķi(-us) attiecībā uz VDKP un Savienības tiesību aktu efektīvu īstenošanu;

b) “jomas” ir jomas, kas noteiktas Regulas (ES) 2017/625 1. panta 2. punktā.

C. Norādījumi par juridiskajām prasībām attiecībā uz VDKP

1. VDKP darbības joma

Juridiskā prasība

Regulas (ES) 2017/625 109. panta 1. punkts

Norādes

VDKP būtu jāaptver oficiālās kontroles, kas tiek reglamentētas ar Regulu (ES) 2017/625, kā paredzēts tās 1. panta 2., 3. un 4. punktā. Papildu informācija, kas paredzēta kā norādījumi par noteikumiem, kuri satur nosacījumus attiecībā uz iepriekšminētajām oficiālajām kontrolēm, ir sniegta 1. pielikumā.

Dalībvalstīm nav savos VDKP jāiekļauj informācija par citām oficiālajām darbībām, ko veic kompetentās iestādes, deleģētās institūcijas vai fiziskās personas (4).

Tomēr dalībvalstis joprojām var vēlēties iekļaut šādu informāciju savos VDKP, ja tiek uzskatīts, ka šī informācija ir būtiska vai palīdzētu izprast VDKP.

VDKP varētu iekļaut informāciju par citām oficiālajām kontrolēm, uz kurām neattiecas Regula (ES) 2017/625, piemēram, tādām kā oficiālās kontroles, kas balstītas uz citiem ES tiesību aktiem (piem., saistībā ar veterinārajām zālēm), vai informāciju, kas saistīta ar Pasaules dzīvnieku veselības organizācijas (OIE) Veterināro pakalpojumu sniegšanas (PVS) rīku (5).

2. Vienotais integrētais VDKP

Juridiskā prasība

Regulas (ES) 2017/625 109. panta 1. punkts un 2. punkta a) un b) apakšpunkts

Norādes

Regulas (ES) 2017/625 109. panta 1. punktā ir paredzēts, ka dalībvalstīm visā to teritorijā ir jākoordinē VDKP sagatavošana un īstenošana. Savukārt 109. panta 2. punktā ir paredzēts, ka dalībvalstīm ir jānozīmē viena struktūra, kuras uzdevums ir koordinēt VDKP sagatavošanu visās kompetentajās iestādēs, kas atbildīgas par oficiālajām kontrolēm, un nodrošināt, ka VDKP ir saskanīgs un pilnīgs.

Vienas struktūras nozīmēšana, ko veic dalībvalsts, nebūtu jāuztver kā pienākums izveidot jaunu struktūrvienību kompetentajā iestādē, jaunu organizāciju vai institūciju, lai nodrošinātu atbilstību Regulas (ES) 2017/625 109. panta 2. punktā izklāstītajām prasībām. Dalībvalstīs esošās struktūras var nozīmēt kā vienu struktūru.

VDKP aptver visu kompetento iestāžu oficiālās kontroles visos līmeņos (centrālajā, reģionālajā un vietējā līmenī) saskaņā ar valsts pasākumiem oficiālo kontroļu veikšanai.

Dalībvalstīm ar decentralizētām administrācijām VDKP būtu jānorāda, kā tiek nodrošināta koordinācija starp dažādajām administrācijām, lai nonāktu līdz vienotam integrētam VDKP.

Kompetentajām iestādēm būtu jāizveido piemērotas sistēmas, kas paredzētas ar VDKP saistītu darbību integrētai plānošanai, izstrādei un koordinēšanai. Vienotajam integrētajam VDKP nevajadzētu būt vienkāršam atsevišķu kompetento iestāžu plānu vai atsevišķās jomās sagatavoto plānu apkopojumam. Šāda apkopošana neatrisinātu jautājumus par oficiālo kontroļu integrāciju un koordinēšanu ne kompetento iestāžu un jomu ietvaros, ne arī starp tām attiecībā uz saistītajām oficiālajām kontrolēm.

3. Informācijas vākšana VDKP īstenošanas laikā un ziņošana

Juridiskā prasība

Regulas (ES) 2017/625 109. panta 2. punkta c) apakšpunkts, 111. panta 1.–3. punkts un 113. pants

Komisijas Īstenošanas regula (ES) 2019/723 (6)

Norādes

Dalībvalstīm VDKP īstenošanas laikā būtu jāapkopo pierādījumi par tā īstenošanu, kā arī jāuzglabā tie un jādara pieejami visām organizācijām, kas iesaistītas revīziju veikšanā, lai būtu iespējams pārbaudīt, vai VDKP ir īstenots efektīvi. Par šādiem pierādījumiem būtu jāuzskata oficiālo kontroļu rakstiskas procedūras, dokumentācija un reģistri.

Regulas (ES) 2017/625 109. panta 2. punkta c) apakšpunktā ir paredzēts, ka katras dalībvalsts nozīmētā viena struktūra vāc informāciju par VDKP īstenošanu, ņemot vērā 113. pantā minēto gada ziņojumu iesniegšanu, un vajadzības gadījumā par tā pārskatīšanu un atjaunināšanu saskaņā ar 111. panta 2. punktu.

Gada ziņojumi, kas attiecas uz VDKP, ir jāapkopo un jāiesniedz saskaņā ar Komisijas Īstenošanas regulu (ES) 2019/723, ar ko paredz noteikumus par to, kā attiecībā uz standarta veidlapas paraugu, kurš jāizmanto dalībvalstu ikgadējos ziņojumos, piemērot Eiropas Parlamenta un Padomes Regulu (ES) 2017/625. Dalībvalstīm palīdzēs arī norādījumu dokuments (7) par to, kā aizpildīt standarta veidlapas paraugu, kas dots Regulas (ES) 2019/723 pielikumā.

Regulas (ES) 2017/625 111. panta 1. punktā ir paredzēts, ka dalībvalstis nodrošina, ka VDKP tiek publiskots, izņemot plāna daļas, kuru izpaušana varētu mazināt oficiālo kontroļu rezultativitāti. Dalībvalstis var izvēlēties VDKP publiskošanas veidus.

Regulas (ES) 2017/6251 11. panta 3. punktā ir paredzēts, ka dalībvalstis pēc pieprasījuma iesniedz Komisijai sava attiecīgā VDKP jaunāko atjaunināto versiju.

Tas neskar citus Komisijas pieprasījumus pēc specifiskas informācijas, kas saistīti ar to, lai Komisija dalībvalstīs varētu veikt kontroles, arī revīzijas, saskaņā ar Regulas (ES) 2017/625 116. pantu.

4. Periodiskums (plānošanas cikla ilgums)

Norādes

Dalībvalstis nosaka VDKP spēkā esības / darbības ilgumu, ko var saskaņot ar citām valsts plānošanas darbībām, piemēram, budžeta ciklu. Iemesli, kāpēc izvēlēts attiecīgais ilgums, būtu īsi jāpaskaidro VDKP.

Tiek ierosināts, ka, lai plānu varētu uzskatīt par daudzgadu, tam būtu jāaptver vismaz trīs gadi. Tā kā mainīgā vidē nav viegli plānot turpmākās norises, tika ierosināts, ka viena plānošanas cikla periodam nebūtu jāpārsniedz pieci gadi.

Neskaidrības un ierobežojumi nosaka detalizācijas līmeni oficiālajām kontrolēm, kuras var veikt katrā plāna gadā. Jo īpaši oficiālo kontroļu darbības mērķus/uzdevumus VDKP pēdējiem gadiem var noteikt provizoriski un regulāri atjaunināt kopā ar Regulas (ES) 2017/625 113. panta 1. punktā paredzētā gada ziņojuma sagatavošanu. Šajā sakarā skatiet D.1.1. iedaļu.

5. Vispārīgas prasības attiecībā uz VDKP

Juridiskā prasība

Regulas (ES) 2017/625 110. pants, 111. panta 2. punkts un 119. pants

Norādes

VDKP ir jāietver vispārīga informācija par dalībvalsts oficiālo kontroļu sistēmu struktūru un organizāciju, aptverot visas jomas, kas saistītas ar Savienības agropārtikas ķēdi. Kaut arī VDKP būtībā ir vispārēji, tajos ir jāiekļauj informācija par specifiskiem jautājumiem, kas noteikti Regulas (ES) 2017/625 110. panta 2. punkta a) līdz k) apakšpunktā. Norādes par šiem specifiskajiem jautājumiem ir izklāstītas šā norādījumu dokumenta D iedaļā.

Dalībvalstīm tiek atgādināts, ka tām ir pienākums VDKP īstenošanas laikā to pārskatīt un apsvērt tā korekcijas, ņemot vērā faktorus, kas izklāstīti Regulas (ES) 2017/625 111. panta 2. punktā un 119. panta a) apakšpunktā, kā arī ar mērķi iekļaut visas izrietošās korekcijas gada pārskatā, kā paredzēts minētās regulas 113. panta 1. punktā.

Tāpēc VDKP būtu jāapraksta šādi jautājumi:

a) VDKP darbības ikgadējs pārskatīšanas process kā ieguldījums gada ziņojumā par VDKP īstenošanu;

b) kā šajā procesā tiek iekļauti tādu valsts kompetento iestāžu revīziju rezultāti, kuras ir jāveic saskaņā ar Regulas (ES) 2017/625 6. pantu.

D. Vispārīgi norādījumi par VDKP saturu

1. Stratēģija un konteksts

1.1. VDKP stratēģiskie mērķi

Juridiskā prasība

Regulas (ES) 2017/625 110. panta 2. punkta a) apakšpunkts

Norādes

Ņemot vērā to, ka Regulas (ES) 2017/625 galvenais mērķis ir nodrošināt saskaņotāku un saskanīgāku pieeju oficiālajām kontrolēm un attiecīgajām izpildes darbībām visā Savienības agropārtikas ķēdē, kā arī dalībvalstu vispārējo pienākumu piemērot Savienības tiesību aktus, dalībvalstīm būtu jāizstrādā atbilstoši mērķi un stratēģijas, lai sasniegtu minēto mērķi. Šiem mērķiem un stratēģijām ir jāveido VDKP pamats un ir jābūt īsumā izklāstītiem VDKP (8).

Dalībvalsts pieņemtajā stratēģijā par dažādām Savienības agropārtikas ķēdes darbībām, jomām un posmiem būtu jāietver īss apraksts un iemesli attiecībā uz šādiem aspektiem:

— oficiālo kontroļu mērķis,

— oficiālo kontroļu prioritāšu noteikšana un

— resursu sadale.

1.2. Riska kategorizēšana

Juridiskā prasība

Regulas (ES) 2017/625 110. panta 2. punkta b) apakšpunkts

Norādes

Ņemot vērā to, ka attiecībā uz Savienības agropārtikas ķēdes tiesību aktiem Regulas (ES) 2017/625 9. panta 1. un 2. punktā ir paredzēts, ka kompetentās iestādes visiem operatoriem regulāri veic oficiālās kontroles, riska pamatoti un pietiekami bieži, VDKP ir jāsatur informācija par riska kategorijām (ja tādas piemēro), kas piešķirtas dažādajām darbībām, attiecībā uz kurām tiek veiktas oficiālās kontroles. Tas neskar Savienības tiesību aktus, ar kuriem nosaka oficiālo kontroļu minimālo biežumu.

VDKP var iekļaut īsu aprakstu par dalībvalsts izmantoto riska kategorizēšanas procesu (9).

2. Oficiālo kontroļu strukturālais pamats

2.1. Kompetento iestāžu nozīmēšana

Juridiskā prasība

Regulas (ES) 2017/625 110. panta 2. punkta c) apakšpunkts

Norādes

VDKP būtu jāiekļauj visaptverošs pārskats par kompetento iestāžu struktūru un uzdevumiem. VDKP būtu jāatbilst šādiem nosacījumiem:

a) tajā ir jābūt identificētām iestādēm vai (attiecīgā gadījumā) tādu iestāžu (10) līmenim, kuras ir nozīmētas kā par oficiālajām kontrolēm atbildīgās kompetentās iestādes, visās jomās, kas uzskaitītas Regulas (ES) 2017/625 1. panta 2. punktā. Būtu jāidentificē visas kompetentās iestādes un (attiecīgā gadījumā) kompetentās iestādes līmenis (centrālais, reģionālais un vietējais līmenis), kā arī visas deleģētās institūcijas vai fiziskās personas, kurām ir deleģēti noteikti uzdevumi;

b) tajā ir jābūt aprakstītam oficiālo kontroļu uzdevumu un atbildības sadalījumam visā agropārtikas ķēdē;

c) tajā ir jābūt norādītiem resursiem, kas ir pieejami kompetentajām iestādēm;

d) tajā ir jābūt uzskaitītām visām valsts references laboratorijām, kas nozīmētas saskaņā ar Regulas (ES) 2017/625 100. panta 1. punktu, un jomām, attiecībā uz kurām tās ir nozīmētas.

Informāciju, kas minēta a) līdz d) apakšpunktā, var ilustrēt ar integrētu valsts līmeņa struktūrshēmu (organigrammu), kurā attēlotas kompetentās iestādes un to attiecīgie uzdevumi un pienākumi.

Kompetentajām iestādēm pieejamo resursu aprakstā būtu jāiekļauj cilvēkresursi un atbalsta iekārtas un pakalpojumi, piemēram, speciālistu IT sistēmas un (ja tiek izmantotas) laboratorijas, diagnostikas, pētniecības un apmācību iekārtas un pakalpojumi.

Cilvēkresursi būtu jāapraksta, norādot pilnas slodzes jeb “pilnas slodzes ekvivalentu” amata vietu skaitu. Pieejamās iekārtas un pakalpojumus var uzskaitīt, ņemot vērā pakalpojuma līmeni, laboratorijas jaudu un analītisko darbību diapazonu, kā arī nepieciešamības gadījumā var sniegt informāciju valsts vai reģionālā līmenī par to kompetento iestāžu skaitu, kuras koplieto šīs iekārtas.

Plānā nav noteikti jāiekļauj to oficiālo laboratoriju pilnīgs saraksts, kuras analizē oficiālo kontroļu laikā ņemtos paraugus, taču kompetentajai iestādei šāds saraksts būtu jāuztur.

Ja valsts references laboratoriju un oficiālo laboratoriju saraksti nav iekļauti VDKP, būtu jāiekļauj saite(-es) uz attiecīgo(-ajām) tīmekļa lapu(-ām), kurā(-ās) šie saraksti ir atrodami.

2.2. Deleģēšana deleģētajām institūcijām (vai fiziskajām personām)

Juridiskā prasība

Regulas (ES) 2017/625 110. panta 2. punkta d) apakšpunkts

Norādes

Attiecīgā gadījumā VDKP būtu:

a) jānorāda kompetentās iestādes, kas deleģē oficiālo kontroļu uzdevumus deleģētajām institūcijām;

b) jāuzskaita specifiskie uzdevumi, kas ir deleģēti katrai deleģēto institūciju kategorijai;

c) jāiekļauj vispārējs apraksts par ieviestajiem pasākumiem, kuru mērķis ir nodrošināt, ka kompetentās iestādes, kuras deleģē uzdevumus, un deleģētās institūcijas atbilst prasībām, kas izklāstītas: i) Regulas (ES) 2017/625 29. un 33. pantā; ii) Regulas (ES) 2017/625 II pielikuma II nodaļas 2. punktā.

Iepriekš minētos a) līdz c) punkta i) apakšpunktu var piemērot arī tad, ja uzdevumi tiek deleģēti fiziskām personām (Regulas (ES) 2017/625 30. un 33. pants).

Ja vieni un tie paši oficiālo kontroļu uzdevumi tiek deleģēti vairākām deleģētajām institūcijām vai fiziskajām personām, VDKP vajadzībām šādu uzdevumu deleģēšanu var aprakstīt, balstoties uz deleģētās institūcijas vai fiziskās personas kategorijām. Šādā gadījumā minētajā plānā nav jāiekļauj visaptverošs un atjaunināts to deleģēto institūciju vai fizisko personu saraksts, kurām ir deleģēti oficiālo kontroļu uzdevumi, taču attiecīgajām kompetentajām iestādēm šāds saraksts būtu jāuztur.

3. Oficiālo kontroļu vispārīgā organizācija un pārvaldība

Juridiskā prasība

Regulas (ES) 2017/625 110. panta 2. punkta e) līdz i) apakšpunkts

Norādes

Regulas (ES) 2017/625 110. panta 2. punkta e) apakšpunktā ir paredzēts, ka VDKP ir jāietver informācija par oficiālo kontroļu vispārīgo organizāciju un pārvaldību valsts, reģionālā un vietējā līmenī, arī par atsevišķos uzņēmumos veicamo oficiālo kontroļu vispārīgo organizāciju un pārvaldību.

VDKP būtu jāiekļauj vispārīgs apraksts par ikvienas tādas iestādes organizāciju un struktūru, kas ir nozīmēta par kompetento iestādi, visos līmeņos. Ja kompetento iestāžu organizācija un struktūra būtībā ir tāda pati, var sniegt vispārīgu aprakstu par tās pašas kategorijas kompetento iestādi reģionālā un/vai vietējā līmenī. VDKP būtu jāapraksta, kā oficiālās kontroles, tostarp importa un eksporta kontroles, tiek organizētas un pārvaldītas valsts, reģionālā un vietējā līmenī.

VDKP būtu jāiekļauj vispārīgs apraksts par:

a) kompetento iestāžu organizāciju;

b) hierarhiskajām attiecībām un ziņošanas (un/vai pārvaldības) pasākumiem kompetento iestāžu ietvaros un starp tām, kā arī attiecībā uz deleģētajām institūcijām vai fiziskām personām;

c) pārbaudes pasākumiem, kuru mērķis ir nodrošināt oficiālo kontroļu kvalitāti, objektivitāti, konsekvenci un efektivitāti visos līmeņos kompetento iestāžu ietvaros un starp tām, tostarp starp visām reģionālajām un/vai vietējām iestādēm atbilstīgi Regulas (ES) 2017/625 5. panta 1. punkta b) apakšpunktam;

d) attiecībām un pasākumiem starp kompetentajām iestādēm un nozīmētajām oficiālajām un valsts references laboratorijām, lai nodrošinātu, ka šādas laboratorijas atbilst attiecīgi Regulas (ES) 2017/625 38. pantam un 100. panta 1. punktam un darbojas saskaņā ar tiem;

e) pasākumiem kompetento iestāžu revīziju veikšanai, lai nodrošinātu oficiālo kontroļu efektivitāti un piemērotību, kā paredzēts Regulas (ES) 2017/625 6. pantā. Informācijā par minētajiem pasākumiem (11) būtu jānorāda, kā tiek nodrošināts, ka attiecībā uz revīzijām tiek veiktas neatkarīgas rūpīgas pārbaudes un ka revīzijas tiek veiktas pārredzamā veidā, kā arī tas, ka kompetentās iestādes veic atbilstošus pasākumus, ņemot vērā šādu revīziju rezultātus.

3.1. Kontroles sistēmas un koordinēšanas darbības

Organizējot oficiālās kontroles sistēmas, būtu jāņem vērā šādi aspekti:

a) nepieciešamība noteikt oficiālās kontroles veidu, biežumu, laiku un vietu, lai maksimāli palielinātu atbilstību Savienības agropārtikas ķēdes tiesību aktiem;

b) prioritāšu noteikšanas nozīme, nosakot līdzsvaru starp uzdevumiem un resursiem, izmaksu efektivitāti un izmaksu lietderību;

c) specifiski valsts kontroles plāni vai programmas, kas paredzēti Savienības agropārtikas ķēdes tiesību aktos;

d) visi specifiskie valsts slimību kontroles vai apkarošanas plāni;

e) visas saistītās riska kategorijas.

Tāpēc VDKP būtu jāapraksta šādi jautājumi:

a) dažādās jomās piemērojamās oficiālo kontroļu sistēmas, jo īpaši: i) izmantojamās oficiālās kontroles metodes un metodika, piemēram, pārraudzība, uzraudzība, pārbaude, revīzija, apskate, paraugu ņemšana un analīze, ņemot vērā Regulas (ES) 2017/625 14., 34. un 35. pantā izklāstītās prasības, un tas, kur un kad šādas oficiālās kontroles metodes un metodikas tiek izmantotas; ii) biežums vai (attiecīgā gadījumā) oficiālo kontroļu biežuma un veida noteikšanas kritēriji; iii) visu dzīvnieku un preču importa un eksporta oficiālo kontroļu apjoms un darbība;

b) kā D.1.2. iedaļā minētās riska kategorijas tiek efektīvi piemērotas attiecībā uz mērķa oficiālajām kontrolēm;

c) kā oficiālo kontroļu pasākumi, kas attiecas uz horizontāli piemērojamiem Savienības agropārtikas ķēdes tiesību aktiem, tiek integrēti oficiālajās kontrolēs, ko piemēro katrā attiecīgajā jomā. Ja ir iekļautas vairākas jomas, starp dažādajām jomām būtu jāveido atbilstošas “saiknes”.

Būtu jāievieš pasākumi, lai nodrošinātu darbību koordināciju un sadarbību kompetento iestāžu ietvaros un starp tām. Šiem pasākumiem arī būtu jāsekmē oficiālo kontroļu kvalitātes, objektivitātes, konsekvences un efektivitātes nodrošināšana.

Jo īpaši būtu jāsniedz informācija par vispārīgiem pasākumiem attiecību pārvaldīšanai starp dažādām kompetentajām iestādēm, kas ir atbildīgas par dažādām jomām vai dažādiem agropārtikas ķēdes posmiem, un par pasākumiem, kuru ietvaros atbildība tiek uzticēta reģionālām un/vai vietējām kompetentajām iestādēm vai dalīta ar tām.

Tāpēc VDKP būtu jāapraksta šādi jautājumi:

a) pasākumi, kuru mērķis ir nodrošināt efektīvu un lietderīgu sadarbību un darbību koordināciju: — kompetentās iestādes ietvaros, starp divām vai vairākām kompetentajām iestādēm, kas iesaistītas vienā un tajā pašā jomā (jo īpaši tad, ja dalībvalsts piešķir kompetenci veikt oficiālās kontroles: iestādei, kas nav centrāla kompetentā iestāde, starp attiecīgajām centrālajām, reģionālajām un vietējām iestādēm, kā paredzēts Regulas (ES) 2017/625 4. panta 2. punktā), — citām iestādēm (ja nepieciešama sadarbība, kā paredzēts Regulas (ES) 2017/625 75. un 76. pantā) un — gadījumos, kad kompetentās iestādes deleģē oficiālo kontroļu veikšanu deleģētajām institūcijām vai fiziskām personām, kā paredzēts Regulas (ES) 2017/625 28. panta 1. punktā un 29., 30. un 33. pantā. Piemēram, tādi oficiāli pasākumi darbību saskaņošanai un oficiālo kontroļu konsekvences nodrošināšanai kā sanāksmes, apvienotās komitejas un koordinēšanas grupas, un prasības attiecībā uz kopīgiem līgumiem vai darbībām;

b) kopīgas apmācības iniciatīvas oficiālajās kontrolēs iesaistītajam personālam, piemēram, jomās, kas attiecas uz tehniskajām iemaņām, kontroles pakalpojumu uzraudzību, kvalitātes vadību un revīziju veikšanu (ja piemērojams);

c) kopīga piekļuve laboratorijas un diagnostikas iekārtām pēc nepieciešamības;

d) vadība un kopīgu valstu datubāzu izmantošana pēc nepieciešamības;

e) jomas, kurās ir būtiska saskaņošana un saziņa starp kompetentajām iestādēm, tostarp: i) ieviestie pasākumi, lai nodrošinātu šādas darbības efektīvu izmantošanu tā, lai nebūtu oficiālo kontroļu pārtraukuma; ii) tas, kā notiek nepieciešamās informācijas apmaiņa starp kompetentajām iestādēm, lai nodrošinātu oficiālo kontroļu nepārtrauktību un konsekvenci un sekmētu izsekojamības sistēmu efektīvu darbību.

3.2. Atbilstība darbības kritērijiem

VDKP būtu jāapraksta izmantotās metodes, ar kurām nodrošina, ka organizācijas, kas nozīmētas par kompetentajām iestādēm vai bioloģiskās kontroles iestādēm, efektīvi īsteno Regulas (ES) 2017/625 5. panta 1. punkta a) apakšpunktā un c) līdz i) apakšpunktā izklāstītās prasības.

Jo īpaši VDKP būtu jāapraksta ieviestās procedūras un/vai pasākumi, ar kuriem attiecībā uz visām kompetentajām iestādēm un bioloģiskās kontroles iestādēm nodrošina tālāk minēto:

a) oficiālo kontroļu efektivitāti un piemērotību;

b) ka ir ieviesti pasākumi, ar kuriem nodrošina, ka personāls, kas veic oficiālās kontroles (12), nav iesaistīts interešu konfliktā, kas varētu ietekmēt tā objektivitāti un neatkarību vai kompromitēt tā profesionālo spriedumu, un atrisina visu veidu iespējamos interešu konfliktus, kas varētu rasties;

c) ka visām iestādēm jau ir vai ir pieejama pietiekama laboratorijas kapacitāte, lai veiktu analīzi, testēšanu un diagnostiku;

d) ka visām iestādēm jau ir vai ir pieejams pietiekams skaits atbilstoši kvalificētu un pieredzējušu darbinieku, lai varētu efektīvi un lietderīgi veikt oficiālās kontroles;

e) ka visām iestādēm ir atbilstīgas un pienācīgi uzturētas iekārtas un piederumi, lai personāls varētu efektīvi un lietderīgi veikt oficiālās kontroles;

f) ka visām iestādēm ir likumīgas pilnvaras veikt oficiālās kontroles un veikt Regulā (ES) 2017/625 un tās 1. panta 2. punktā minētajos noteikumos paredzētās darbības, tostarp pilnvaras piekļūt operatoru telpām, pārbaudīt dzīvniekus un preces, uzskaiti vai citus dokumentus, arī skaitļošanas sistēmas, ņemt paraugus un veikt atbilstošas darbības aizdomu vai neatbilstību gadījumā, ieskaitot efektīvu, samērīgu un preventīvu sankciju piemērošanu vai atbilstošu procedūru uzsākšanu šādu sankciju piemērošanai;

g) ka visām iestādēm ir ieviesti ārkārtas situāciju plāni un tās ir gatavas īstenot šādus plānus ārkārtas gadījumā, ja tas ir nepieciešams saskaņā ar 1. panta 2. punktā minētajiem noteikumiem.

3.3. Personāla, kas veic oficiālas kontroles, apmācība

VDKP būtu jāapraksta ieviestās sistēmas vai pasākumi, kuru mērķis ir nodrošināt, ka personāls, kas veic oficiālās kontroles, saņem vai ir jau saņēmis apmācību, kā paredzēts Regulas (ES) 2017/625 5. panta 4. punktā.

VDKP būtu arī jāapraksta pasākumi, kuru mērķis ir nodrošināt, ka visam personālam, kas veic oficiālās kontroles, ir nepieciešamā kvalifikācija, kā arī tas ir apmācīts un kompetents, lai efektīvi veiktu šādas kontroles.

Attiecībā uz visām jomām VDKP būtu jāapraksta sistēmas vai pasākumi, kas ieviesti šādiem mērķiem:

a) identificēt nepieciešamo apmācību personālam, kas veic oficiālas kontroles;

b) nodrošināt un izvērtēt šādu apmācību;

c) dokumentēt šādu apmācību revīzijas mērķiem.

Kārtībai, kuras mērķis ir deleģēt oficiālo kontroļu uzdevumus deleģētajām institūcijām vai fiziskajām personām, būtu jānodrošina, ka šādu deleģēto institūciju personāls vai fiziskās personas ir saņēmušas nepieciešamo apmācību un tām ir nepieciešamā kvalifikācija un kompetence šo uzdevumu efektīvai veikšanai (sk. arī norādījumus D.2.2. iedaļā).

3.4. Dokumentētas procedūras

VDKP būtu jāapraksta sistēmas vai pasākumi, kas ieviesti, lai nodrošinātu Regulas (ES) 2017/625 12. panta 1., 2. un 3. punktā izklāstīto prasību efektīvu īstenošanu attiecībā uz dokumentētajām procedūrām un šīs regulas 13. pantā izklāstīto prasību īstenošanu attiecībā uz oficiālo kontroļu rakstveida uzskaiti.

Dokumentētajām procedūrām ir jāaptver kontroles procedūru tematiskās jomas, kas izklāstītas Regulas (ES) 2017/625 II pielikuma II nodaļā, un tajās ietilpst norādījumi personālam, kas veic oficiālās kontroles.

Attiecībā uz visām jomām VDKP būtu jāapraksta sistēmas vai pasākumi, kas ieviesti, lai nodrošinātu, ka:

a) saistītās dokumentētās procedūras ir viegli pieejamas (13): i) visam personālam, kas veic oficiālās kontroles; ii) attiecīgajām kompetentajām iestādēm; iii) centrālajai kompetentajai iestādei;

b) dokumentētās procedūras tiek pārskatītas un atjauninātas atbilstošos laikposmos.

Plānā nav jāiekļauj visaptverošs dokumentēto procedūru saraksts vai rādītājs, bet kompetentajai iestādei šāds saraksts būtu jāuztur.

Attiecībā uz visām jomām VDKP būtu jāapraksta sistēmas vai pasākumi, kas ieviesti, lai nodrošinātu oficiālo kontroļu izpildes un rezultātu uzskaiti atbilstīgi Regulas (ES) 2017/625 13. panta 1. un 2. punktam un šādas uzskaites iesniegšanu, kā arī to, ka šāda uzskaite ir viegli pieejama:

a) visam personālam, kas veic šīs oficiālās kontroles;

b) attiecīgajai kompetentajai iestādei;

c) centrālajai kompetentajai iestādei;

d) visām organizācijām, kas iesaistītas revīziju veikšanā;

e) Komisijai pēc pieprasījuma.

4. Incidentu / ārkārtas situāciju pārvaldība

4.1. Darbības plāni ārkārtas situācijām

Juridiskā prasība

Regulas (ES) 2017/625 110. panta 2. punkta j) apakšpunkts

Norādes

Šajā iedaļā jo īpaši sniegtas norādes par informāciju, kas būtu jāsniedz saistībā ar ārkārtas situāciju plāniem, kuri minēti Regulas (ES) 2017/625 5. panta 1. punkta i) apakšpunktā un 115. pantā, un kopumā par citiem ārkārtas situāciju plāniem, kas nepieciešami saskaņā ar attiecīgajiem Savienības tiesību aktiem, piemēram, šādiem:

— Eiropas Parlamenta un Padomes Regula (ES) 2016/429 (14) un

— Eiropas Parlamenta un Padomes Regula (ES) 2016/2031 (15).

VDKP būtu jāatbilst šādiem nosacījumiem:

a) ir jānorāda visas jomas, kurās ir ieviesti konkrēti ārkārtas situāciju plāni;

b) ir jānorāda visu šādu ārkārtas situāciju plānu darbības joma;

c) saistībā ar ikvienu šādu ārkārtas situāciju plānu ir jānorāda institūcija vai institūcijas, kas ir atbildīga(-as) par tā sagatavošanu un uzturēšanu;

d) ir jāapraksta ieviestā sistēma vai pasākumi ārkārtas situāciju plānu izplatīšanai un tam, lai tiktu veikta atbilstoša apmācība saistībā ar šādu plānu īstenošanu.

Tomēr nav nepieciešams pievienot atsevišķu ārkārtas situāciju plānu kopijas, bet būtu jānorāda saite(-es) uz attiecīgo(-ajām) tīmekļa lapu(-ām).

Attiecīgā gadījumā šādus pasākumus var aprakstīt, izmantojot struktūrshēmu (organigrammu) vai tabulu, vai citu viegli prezentējamu formātu.

4.2. Sadarbības un savstarpējas palīdzības organizācija

Juridiskā prasība

Regulas (ES) 2017/625 110. panta 2. punkta k) apakšpunkts

Norādes

VDKP būtu jāatbilst šādiem nosacījumiem:

a) ir jāapraksta vispārējie pasākumi, kas ieviesti, lai nodrošinātu atbilstību Regulas (ES) 2017/625 102.–107. pantā izklāstītajām prasībām;

b) ir jānorāda nozīmētā koordinācijas institūcija vai institūcijas un to attiecīgās atbildības un kompetences jomas.

Vispārējo pasākumu apraksts varētu ietvert informāciju par to, kā kompetentās iestādes apmainās ar informāciju un izplata informāciju par nopietniem tiešiem vai netiešiem riskiem cilvēka, dzīvnieku vai augu veselībai, dzīvnieku labturībai vai attiecībā uz ĢMO un augu aizsardzības līdzekļiem, kā arī videi ar mērķi īstenot ātrus pasākumus, lai novērstu šos nopietnos riskus.

Būtu jāievieš pārrobežu palīdzības un sadarbības mehānismi starp kompetentajām iestādēm, lai nodrošinātu, ka Savienības agropārtikas ķēdes tiesību aktu neievērošanas gadījumi ar pārrobežu dimensiju tiek efektīvi risināti ne tikai tajā dalībvalstī, kurā vispirms tikusi konstatēta neatbilstība, bet arī tajā dalībvalstī, kurā tā sākotnēji radusies.

Var izmantot īsu paskaidrojumu par to, kā kompetentās iestādes mijiedarbojas ar datorizētās informācijas pārvaldības sistēmas oficiālo kontroļu vajadzībām (IMSOC) (16) dažādajiem komponentiem un kā izmanto tos, lai atspoguļotu dalībvalstu savlaicīgas darbības nopietnu risku apkarošanai Savienības agropārtikas ķēdē, un par iestāžu gatavību veikt efektīvas un samērīgas darbības, lai risinātu Savienības agropārtikas ķēdes tiesību aktu pārrobežu pārkāpumus arī gadījumos, kad iespējamajai krāpnieciskajai vai maldinošajai praksei ir vai varētu būt pārrobežu dimensija.

Pēc administratīvas palīdzības un sadarbības pieprasījumu un visu paziņojumu saņemšanas būtu jāveic attiecīgas turpmākās darbības. Lai to sekmētu, dalībvalstīm būtu jāieceļ viena vai vairākas koordinācijas institūcijas, kas palīdz nodrošināt un koordinēt saziņas plūsmas starp dažādu dalībvalstu kompetentajām iestādēm.

(1) Eiropas Parlamenta un Padomes Regula (ES) 2017/625 (2017. gada 15. marts), par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem, un ar ko groza Eiropas Parlamenta un Padomes Regulas (EK) Nr. 999/2001, (EK) Nr. 396/2005, (EK) Nr. 1069/2009, (EK) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 un (ES) 2016/2031, Padomes Regulas (EK) Nr. 1/2005 un (EK) Nr. 1099/2009 un Padomes Direktīvas 98/58/EK, 1999/74/EK, 2007/43/EK, 2008/119/EK un 2008/120/EK un atceļ Eiropas Parlamenta un Padomes Regulas (EK) Nr. 854/2004 un (EK) Nr. 882/2004, Padomes Direktīvas 89/608/EEK, 89/662/EEK, 90/425/EEK, 91/496/EEK, 96/23/EK, 96/93/EK un 97/78/EK un Padomes Lēmumu 92/438/EEK (Oficiālo kontroļu regula) (OV L 95, 7.4.2017., 1. lpp.).

(2) Eiropas Parlamenta un Padomes Regula (EK) Nr. 882/2004 (2004. gada 29. aprīlis) par oficiālo kontroli, ko veic, lai nodrošinātu atbilstības pārbaudi saistībā ar dzīvnieku barības un pārtikas aprites tiesību aktiem un dzīvnieku veselības un dzīvnieku labturības noteikumiem (OV L 165, 30.4.2004., 1. lpp.).

(3) Padomes Regula (EK) Nr. 834/2007 (2007. gada 28. jūnijs) par bioloģisko ražošanu un bioloģisko produktu marķēšanu un par Regulas (EEK) Nr. 2092/91 atcelšanu (OV L 189, 20.7.2007., 1. lpp.).

(4) Saskaņā ar Regulas (ES) 2017/625 1. panta 5. punktu tās pašas regulas 109.–111. pants neattiecas uz citām oficiālajām darbībām.

(5) OIE un ES apvienotās darba grupas darbs var būt noderīgs informācijas avots.

(6) Komisijas Īstenošanas regula (ES) 2019/723 (2019. gada 2. maijs), ar ko paredz noteikumus par to, kā attiecībā uz standarta veidlapas paraugu, kurš jāizmanto dalībvalstu ikgadējos ziņojumos, piemērot Eiropas Parlamenta un Padomes Regulu (ES) 2017/625 (OV L 124, 13.5.2019., 1. lpp.).

(7) Komisijas paziņojums par norādījumu dokumentu attiecībā uz to, kā aizpildīt standarta veidlapas paraugu, kurš pievienots pielikumā Komisijas Īstenošanas regulai (ES) 2019/723, ar ko paredz noteikumus par to, kā attiecībā uz standarta veidlapas paraugu, kurš jāizmanto dalībvalstu ikgadējos ziņojumos, piemērot Eiropas Parlamenta un Padomes Regulu (ES) 2017/625 (OV C 71, 1.3.2021., 1. lpp.) [C(2021) 1136].

(8) VDKP tīkla darbs var būt noderīgs informācijas avots.

(9) Skatīt 8. zemsvītras piezīmi.

(10) Piemēram: “Länder”, “county councils”, “municipalities”, “départements”.

(11) Šo pasākumu ietvaros būtu jāņem vērā Komisijas paziņojums par norādījumu dokumentu attiecībā uz to, kā īstenot noteikumus par revīziju veikšanu saskaņā ar Regulas (ES) 2017/625 6. pantu (OV C 66, 26.2.2021., 22. lpp.).

(12) Ja oficiālās kontroles veic ārštata darbinieki vai līgumdarbinieki, ir jānodrošina, ka ir ieviesti pasākumi, ar kuriem garantē, ka viņu neatkarības un atbildības līmenis, veicot oficiālo kontroļu pienākumus, ir tāds pats kā pastāvīgajiem darbiniekiem.

(13) Sk. arī C.3. iedaļu.

(14) Eiropas Parlamenta un Padomes Regula (ES) 2016/429 (2016. gada 9. marts) par pārnēsājamām dzīvnieku slimībām un ar ko groza un atceļ konkrētus aktus dzīvnieku veselības jomā (“Dzīvnieku veselības tiesību akts”) (OV L 84, 31.3.2016., 1. lpp.).

(15) Eiropas Parlamenta un Padomes Regula (ES) 2016/2031 (2016. gada 26. oktobris) par aizsardzības pasākumiem pret augiem kaitīgajiem organismiem, ar ko groza Eiropas Parlamenta un Padomes Regulas (ES) Nr. 228/2013, (ES) Nr. 652/2014 un (ES) Nr. 1143/2014 un atceļ Padomes Direktīvas 69/464/EEK, 74/647/EEK, 93/85/EEK, 98/57/EK, 2000/29/EK, 2006/91/EK un 2007/33/EK (OV L 317, 23.11.2016., 4. lpp.).

(16) Komisijas Īstenošanas regula (ES) 2019/1715 (2019. gada 30. septembris), ar ko nosaka noteikumus par oficiālo kontroļu informācijas pārvaldības sistēmas un tās sistēmas komponentu darbību (“IMSOC regula”) (OV L 261, 14.10.2019., 37. lpp.).